Mileetose koolkond
Mileetose koolkond oli Kreeka filosoofide koolkond, kes tegutses Väike-Aasias Anatoolia läänerannikul Joonia alal asunud Mileetoses ja Efesoses 6.–5. sajandil eKr. Erinevate autorite kohaselt ei eristata teineteisest Joonia koolkonda Mileetose koolkonnast. Mõne autori järgi eristab kahte koolkonda filosoofide elukoht. Näiteks Thalest seostatakse Mileetose koolkonnaga, kuna ta on pärit Mileetose linnast ning Herakleitost arvatakse olevat Joonia koolkonda, kuna tema on pärit Ephesosest. Thales, Anaximandros ja Anaximenest, keda arvatakse Mileetose koolkonda kuuluvaks, on oma vaadetelt sarnased. Joonia koolkonda arvatakse Herakleitost, Xenophanest, Archelaosi ja Anaxagorast, ent nende filosoofilised vaated erinevad Mileetose koolkonna liikmetest. Mütoloogiasugemelise Joonia natuurfilosoofia ehk loodusfilosoofia raames sõnastasid nad matemaatika-, astronoomia- ja geograafiakäsitlusi, eeskätt juureldi maailma loomuse ja algupära üle. Mileetose koolkonna liikmeid võib nimetada ka eelsokraatikuteks. Eelsokraatikute teoseid ei ole tervikuna säilinud, aga nende filosoofiaga saab tutvuda katkenditena hilisemate tsitaatide ja refereeringute kaudu. Tuntumad eelsokraatikud olid loodusfilosoofid Thales (u 624–545 eKr), Anaximandros (5 saj. eKr), Anaximenes (5 saj. eKr) ja atomistid Leukippos (4 saj. eKr) ja Demokritos (u 460–370 eKr). Samamoodi on tuntud Zenon (u 490–430 eKr), Parmenides (u 540–480 eKr), Empedokles (u 490–430 eKr), Anaxagoras (u 500–428 eKr), Pythagoras (u 580–500 eKr).